b'\n_START_ARTICLE_\nRotor de reacci\xc3\xb3\n_START_PARAGRAPH_\nUn rotor de reacci\xc3\xb3 \xc3\xa9s un rotor d\xe2\x80\x99helic\xc3\xb2pter que gira per efecte de la reacci\xc3\xb3 en sentit contrari a la sortida de gasos a alta velocitat a l\xe2\x80\x99extrem de les pales. Aquesta rotaci\xc3\xb3 \xc3\xa9s semblant a la que experimenta una eol\xc3\xadpila,   una roda de focs artificials o alguns dispositius giratoris per a regar la gespa. (Tercera llei de Newton: acci\xc3\xb3-reacci\xc3\xb3)._NEWLINE_Per no tenir  arbre de transmissi\xc3\xb3, un rotor per reacci\xc3\xb3 no produeix cap parell de reacci\xc3\xb3 sobre l\xe2\x80\x99helic\xc3\xb2pter i hom pot prescindir del rotor de cua .\n_START_SECTION_\nL\xe2\x80\x99eix\n_START_PARAGRAPH_\nPer a precisar es considerar\xc3\xa0 a partir d\xe2\x80\x99ara, en aquest article, que l\xe2\x80\x99eix del rotor \xc3\xa9s una pe\xc3\xa7a _NEWLINE_de forma sensiblement cil\xc3\xadndrica que no gira sobre el seu propi eix. Pot tenir altres moviments de gir parcial amb efecte sobre el control de l\xe2\x80\x99helic\xc3\xb2pter._NEWLINE_El rotor en funcionament gira sobre l\xe2\x80\x99eix amb un sistema adequat de rodolaments.\n_START_SECTION_\nTipus de rotors de reacci\xc3\xb3\n_START_PARAGRAPH_\nEl principi del rotor per reacci\xc3\xb3 es basa en produir gasos a alta velocitat a l\xe2\x80\x99extrem de les pales. Segons els elements emprats, els rotors de reacci\xc3\xb3 poden classificar-se en tipus diferents.\n_START_SECTION_\nRotors amb motors d\xe2\x80\x99h\xc3\xa8lix a l\xe2\x80\x99extrem de les pales\n_START_PARAGRAPH_\nEn aquest cas la reacci\xc3\xb3 \xc3\xa9s indirecta. Els \xe2\x80\x9cgas ejectat\xe2\x80\x9d \xc3\xa9s el cabal d\xe2\x80\x99aire que impulsen les h\xc3\xa8lices.'